1.Ievads

Saistībā ar Apvienotās Karalistes izstāšanos no Savienības pārējās 27 dalībvalstis, tiekoties līdztekus Padomes sanāksmei, par Eiropas Banku iestādes (EBI) jauno mītnesvietu izraudzījās Parīzi.

EBI mītnesvieta ir noteikta 7. pantā EBI dibināšanas regulā (EBI regulā), kura attiecīgi bija jāgroza, lai mītnesvietu pārceltu no Londonas uz Parīzi. Papildus mītnesvietas maiņai ar EBA regulas grozījumu tika ieviestas arī jaunas prasības EBI par tās mītnesvietu un pienākums Komisijai līdz 2019. gada 30. martam un pēc tam reizi 12 mēnešos publicēt ziņojumu par to, kā EBI ievēro minētās prasības.

Saskaņā ar EBI regulas 7. pantu: “Iestādes mītnesvieta neietekmē Iestādes uzdevumu un pilnvaru izpildi, tās pārvaldības struktūras organizāciju, galvenās organizācijas darbību vai tās darbību vispārējo finansēšanu un dod iespēju attiecīgā gadījumā ar citām Savienības aģentūrām kopīgi izmantot administratīvā atbalsta pakalpojumus un telpu apsaimniekošanas pakalpojumus, kas nav saistīti ar Iestādes pamatdarbību.”

EBI sniedza vajadzīgo ieguldījumu, lai izpildītu minētās ziņošanas prasības. Atbilstīgi jaunajam ziņošanas pienākumam šis pirmais ziņojums tika publicēts pēc 2019. gada 30. marta, jo pilnvērtīga darbība Parīzē tika sākta tikai pēc 2019. gada 3. jūnija.

2.EBI mītnes nolīgums

EBI Valde 2019. gada 4. martā apstiprināja mītnes nolīgumu un 2019. gada 6. martā to parakstīja ceremonijā, kas notika Parīzē. Lai mītnes nolīgums varētu stāties spēkā, EBI ir jāsagaida apstiprinājums par to, ka ir pabeigtas Francijā nepieciešamās iekšējās procedūras. Mītnes nolīguma parakstīšana nav ietekmējusi EBI darbību un pārvaldību.

Mītnes nolīgumā ir atspoguļotas prasības, kas noteiktas 7. protokolā par privilēģijām un imunitāti Eiropas Savienībā, kā arī darbiniekiem, kuri pārceļas no Londonas uz Parīzi, sniegtas privilēģijas 12 mēnešu laikā pēc pārcelšanās iegādāties automašīnu, nemaksājot nodokļus (šī privilēģija tiek attiecināta arī uz darbiniekiem, kam ir Francijas pilsonība). Mītnes nolīgumā Francijas valdībai arī noteiktas saistības iesaistīties procesā, lai izveidotu Eiropas skolu Parīzes reģionā. Eiropas skolu valde ir apstiprinājusi ierosinātās Eiropas skolas, kuru 2019. gada septembrī plānots atvērt Kurbevuā, atbilstības dokumentāciju. Minētie divi atbalsta pasākumi palīdzēs darbiniekiem — jo īpaši tiem, kuru ģimenē ir skolas vecuma bērni, — pārcelties.

EBI ir arī sadarbojusies ar Francijas Eiropas lietu un ārlietu ministrijas Protokola biroju un ar Francijas muitas iestādēm, lai nodrošinātu, ka procedūras saistībā ar darbinieku un viņu ģimenes locekļu ierašanos Francijā, īpašu uzturēšanās atļauju izsniegšanu un nodokļu tiesību piemērošanu EBI norit raiti.

3.EBI pārvaldība, darbība un uzdevumu izpilde

EBI mītnesvietas pārcelšana neietekmēja EBI uzdevumus un pilnvaras, pārvaldības struktūras organizāciju, tās galvenās organizācijas darbību un tās galveno finansējumu.

Lai palīdzētu segt pārcelšanās izmaksas, EBI no Francijas valdības saņēma šādu īpašu finansējumu:

·1,5 miljoni euro, lai segtu Parīzes biroju aprīkošanas izmaksas. Šī summa ir saņemta un izmaksāta;

·7 miljoni euro, lai segtu Parīzes biroju īres un ēkas maksas. Šobrīd EBI ir saņēmusi 2,5 miljonus no šīs summas. Atlikums tiks saņemts Parīzes biroju nomas perioda laikā.

Līdz brīdim, kad 2019. gada 1. maijā tika iecelts EBI jaunais priekšsēdētājs, viņa vietā kā EBI pagaidu priekšsēdētājs darbojās priekšsēdētāja aizvietotājs, kurš cita starpā EBI vārdā parakstīja mītnes nolīgumu. Tā kā jaunās biroja telpas Parīzē līdz 2019. gada maija beigām nebija pieejamas, pārejas periodā no 2019. gada aprīlim līdz maijam tika piemēroti īpaši pasākumi, lai līdz minimumam samazinātu neērtības EBI darbiniekiem un pilnībā saglabātu darbības nepārtrauktību. Augstākā līmeņa vadība no 2019. gada 30. marta ir strādājusi no Parīzes, kur EBI bija nodrošinājusi ierobežota termiņa pagaidu birojus “Europlaza” ēkā (kur atrodas jaunās EBI telpas).

No 2019. gada 1. aprīļa EBI galvenās sanāksmes sāka rīkot Parīzē un citās ES pilsētās. Francijas Banka ir sniegusi īpašu atbalstu, 2019. gada 16. un 17. aprīlī uzņemot Uzraudzības padomi, savukārt atklāta uzklausīšana tika rīkota arī “Europlaza” ēkā.

4.EBI biroju pārcelšana

Pēdējo mēnešu laikā “Europlaza” ēkā notika intensīvas iknedēļas sanāksmes, lai uzraudzītu un atrisinātu jautājumus saistībā ar iekārtošanas darbiem. Lai gan iznomātāja veikto telpu iekārtošanas darbu pilnīga pabeigšana aizkavējās, pārsniedzot līgumā noteikto termiņu, proti, 2019. gada 16. aprīli, bija panākts pietiekams progress, lai EBI varētu pieturēties pie sava grafika pilnīgai biroja pārvietošanai. Ārējie līgumslēdzēji un EBI darbinieki EBI telpu iekārtošanu “Europlaza” ēkā (mēbeles, audiovizuālās iekārtas un tiešo lietotāju IT aprīkojums) pabeidza līdz 2019. gada 31. maijam, savukārt termiņš, līdz kuram bija jāpabeidz EBI biroja pārvākšanās no Londonas uz Parīzi, bija 2019. gada 2. jūnijs. Pilnvērtīga darbība Parīzē sākās 2019. gada 3. jūnijā, kad visi darbinieki sāka pildīt savus pienākumus EBI jaunajā mītnē “Europlaza” ēkā.

5.EBI datu centra pārvietošana